khistorydata/jeongjo-sjw-relations huggingface dataset:
정조 1년
持平徐郁修疏曰。伏以日月易遒。歲律倏更。伏惟聖慕如新。益復罔涯。仍伏念臣空疎湔劣。最居人下。倖竊科第。而濫通朝籍。居常愧懼。若隕淵氷。淸朝耳目之任。何嘗彷彿於臣身。而不自意持憲新命。忽下於省掃先壠之日。馹召有旨。臣聞命自顧。始焉惝怳。終又震惕。實不知措躬之所也。言責之地。何等重任。而風憲之職。所關尤大。入而補拾闕遺。出而糾正風化。雖使剛方正直之士當之。猶不敢遽然承膺。況如臣至懦之性。至愚之資。只知其官之爲榮。而不顧其責之甚重。進而不知止。出而無所爲。則一身之僨敗。固不暇恤。而其於四方之嗤點。何哉。如其進而招瘝職之譏。無寧退而伏慢命之誅。乃敢自期以縮伏鄕廬。恭俟嚴命。繼而伏聞聖上。親臨訊囚。期日已迫。顧在分義。亦不敢偃然在鄕。蒼黃上來。冒沒出肅者。只是爲粗伸微忱計耳。抑臣又有至切之懇。臣早失嚴父。只有偏母。年迫八耋。身抱痼病。素患風痰泄痢之症。每當節序遷換之時。如期輒發。陜月持久矣。忽於日前。諸症越添。眞元頓鑠。藥餌雜試。無責效之期。氣息如縷。有難保之慮。臣方左右扶將。煎泣度夜。其在情理。不忍暫離。雖欲彈冠束帶。抗顔就列。其勢末由。玆敢疾聲呼籲於天地父母之前。伏乞聖慈。諒臣言之匪出飾讓。察臣職之不可虛靡。亟命刊改。俾遂至情。以安賤分。不勝幸甚。答曰。省疏具悉。爾其勿辭。救護母病。
정조 1년
獻納成德朝疏曰。伏以惟玆歲正。卽我殿下一初之元也。感時悲慕之思。踐位艱大之憂。聖衷交極。當復如何。臣纔上巽牘。備陳疾病垂死之狀。及奉批旨。不準所辭。臣誠悶塞失圖。莫省所措也。嗚呼。重華繼極。化日新昇。凡厥含生。罔不以先覩爲快。而臣獨老廢留落。未曾一近耿光。及玆除命。適當歲律更新之會。趨造邇列。獲瞻尺五。是豈臣彝天之所容已。而不幸死疾嬰身。寸地難動。命之窮矣。亦復奈何。況今誅討未究。三司之論請方張。鞫事未了。至尊之臨殿涉日。臣旣身靡臺銜。近在郊甸。而委身床簀。變動無計。罪隨病積。跡與情違。伏枕數愆。但有悲泣。且臣伏見向來重臣疏本。有請遞臺臣之擧。彼諸臣。皆隨參大論。進陪帳殿。而猶爲公議之所非。今皆遞免。則臣之含默。有甚於彼。而重有慢蹇之辜。其不宜久假涵貸。以損朝綱也。決矣。玆不得不更從縣道。露章首實。伏願殿下。亟降威罰。以警具僚焉。抑臣本自寡聞謏識。重以病思昏錯。舊聞都忘。而惟其一息猶在。寸衷未泯。玆將一斑之窺。輒此尾附。伏願垂察焉。臣謹按易曰。易簡而天下之理得。夫天下之理。本自平易。而無甚委曲。本自簡當。而無甚繁頤。循而行之。萬事自理。肆昔聖帝明王。端拱垂衣。若無所爲。而百度順軌。萬化徯應者無它。只從其方寸虛靜之地。而廓然大公儼然至正沛然行其所無事。而坐收百官衆職之成功。是卽所謂易簡之道也。降而後辟。求治雖切。而治效不著。萬幾獨運。細務必親。而去眞愈遠。壞乖隨至。弊弊彌縫。日亦不足。則是皆不得乎易簡之道而受其病耳。然其所謂易簡也。亦非可以徒然而驟得也。必以嚴恭寅畏之心。而絶私邪偏側之累。以全其正大光明之體而已。匹庶爲學。顧莫不以是爲本領。而至於帝王之居崇高莅衆庶。一有慢易之念。便爲私意之累。其於易簡之體。不啻遠矣。惟我殿下睿聖特達。問學夙就。其於古聖王傳心之法。旣已深體實得。而第才智之過。而或遜於寅畏之工。聰察之詳。而或忽於易簡之方。長爲所困。德以是病。高明之過。恐猶不及。而發政害事。勢有必然。愚臣過計。未必中理。而萬有一近於是。其爲聖德之歉。治道之憂。庸有旣哉。伏願殿下。惕然反省。體大易易簡之旨。法禹湯祗畏之工。克恢聖量。益篤聖工。以幸斯世焉。臣又按易曰。惟君子爲能通天下之志。自古人君。不通衆情。能善其治者。未之有焉。而若其衆情之不通。則專由於受善之未廣。容諫之未恢也。嗚呼。若稽唐虞之盛。堯與舜之爲君。豈非生民以來第一箇神聖。而贊其德。則不過曰。舍己好問而已。吾夫子之爲萬世百王之師。而嘗以一言之故。推之於喪那之禍。則亦推曰。推其言莫違而已。此不待廣引設譬。而善敗之形。著矣。然而從古人君。孰不知此箇道理之爲有國監戒。而臨局輒迷。做說便異。滔滔覆轍。相率而樂就者。亦獨何心哉。蓋其居高位而履至尊。握刑賞而操威福。其勢至嚴而不可狎。至畏而不可犯。順之則易。逆之則難者。固通人之大情。而爲人君者。又方以先入之見。存主而標準之。慶賞榮辱。又從以左右之。則於是靡然唯諾。莫敢矯非。所以天下之情不通。而亂亡之禍隨至者也。惟我殿下自卽祚以來。樂善求助之意。藹然於絲綸之間。其於通天下之志。開不諱之門者。固至矣。而獨奈何承順成風。媕婀爲俗。朝無昌論。野絶危言。殊非治朝之象。而間有一二建言者。輒先鋪述聖德。張皇炫燿。而其所陳戒之辭。則逶迤周遮。便無明白直截之意。此其故何哉。臣嘗反覆而得其由矣。蓋我聖明。自在春邸。聰睿出常。博學明辨。其所以發難經旨。形諸辭令者。交理燦然。厭服一世。彼經筵之臣。臺閣之官。自視歉然。無足以當聖意之萬一。則每以其平日畏伏之心。發爲稱頌贊揚之辭。於是而乾道日亢於不知不覺之中。臣道日諂於浸漬漸染之餘。其弊馴至於衮闕無補。下情莫通。是則上有聖智之君。而俗有衰敗之證者也。寧不懼哉。伏願殿下。瞿然反顧。痛加警省。毋或以自廣狹人之意。存留淵衷。而每以千慮之或失。屈之於一得之愚。于以增聖德而通衆志。察邇言而裕好問。則雖以至於臻嵬蕩之域。做熙皞之治。亦反手易矣。臣又按易曰。井渫不食。爲我心惻。夫天之生才。將以需世備用。而今反委棄不收。其爲惻傷。無過於是。肆惟古先聖王。求賢如渴。旣已拔茅連茹。彙征在朝。而猶或慮野遺巖隱。虛老深藏。側陋必揚之。版築必審之。此實有契於大易之旨。而若其鑑別之方。則又無他道。只聽於國人之皆可。而不以一毫私好。參於其間。此所以擧措之間而人情自服者也。惟我殿下求才之詔。屢下於前席。愼簡之方。另飭於銓部。而大臣泄泄。曾不以薦一賢能爲己任。銓曹遷除。只循顔面之生熟。情分之厚薄。而至於吏之廉良。士之操檢。未聞採錄。或有臺端之峻發。而恬不知恥。抗顔揚眉。惟恐一日之無官。此錢若水。所以勇退於急流者也。至於郞僚擧擬。輒下擇差之敎。則其所奉行。只較其門閥之高下。資歷之淸濁。夫尙閥之風。始於曹魏之世。千載襲謬。未之改革。眞世家之利。而實非國家之福也。昔我祖宗盛際。用人無間遐遠。魁碩多出寒門。至於潘碩枰劉克良。身係賤籍。而卒爲名臣良將。蓋其天賦之均。不以貴賤而有間。忠愛之性。不以疎遠而或後。歷觀前古。臨難效命之士。多出於草澤寒遠。則其在平時儲養之方。激勸之道。不可以不盡也。審矣。伏願殿下。深念此理。凡於疎遠之臣。隨才引用。而其或文辭超衆。器識拔華者。則別加陞擢。如成廟之於丘從直。毋使不食之井。爲行人之惻。千萬幸甚。臣卽接日昨朝紙。鞫事似得端緖。而但伏念僞撰王言。布播八路。必有大憝巨慝。包藏禍心。欲售其不逞之計者。潛挑暗煽於隱微之地。似非一二妖宦。所可獨辨。決不可草草了當。伏願聖明。董飭有司之臣。勤加詷察。究得囮魁。痛絶根柢。斷不可已也。臣以窮老書生。無所知識。今此所陳。率皆腐陳贅剩。無甚新奇。而比之芻蕘。亦堪薦御。惟願殿下。恕其文字之陋。納其款款之忠焉。答曰。省疏具悉。三條陳勉。予甚嘉之。末端事當留意。爾其勿辭。上來察職。
정조 1년
司諫李顯永疏曰。伏以居諸迅邁。歲籥載新。伏惟我殿下撫時攀號。益復如新。仍伏念臣本以庸愚。百不猶人。冗官微職。猶懼不堪。況於始初淸明之世。耳目重任。是豈臣所可堪承者乎。重以自在幼年。素抱奇疾。始以風痺之祟。終成戰掉之症。少加收斂。反致陟劇。平居對人。見者駭之。則昵侍謹嚴。非所可論。所以前後除命。一味逡巡者。非直以自來情勢而已。昨秋以來。凡有臺閣之命。不敢爲辭巽之計者。雖由於合辭方張。義重沐浴。親臨訊囚。誠切輿疾。竊想日月之明。俯燭其實狀矣。昧然苟蹲。已非私心之所敢安。而且於鎭日參鞫之餘。重觸寒感。昏倒不省。負席涔涔。目下形症。亦無以自力就列於旬日之內。昨犯違傲。恭俟嚴譴。聖度包荒。終靳例勘。病裏惶隕。無所容措。伏乞聖明。俯垂諒察。亟賜遞改。俾尋生路。千萬幸甚。臣方乞免之不暇。何敢以見職自居。而芹曝之誠。不能自已。謹以區區所懷。略此尾陳。惟聖明。澄省焉。噫亂臣賊子。何代無之。而豈有如麟謙恒簡者乎。其締結綢繆。危逼動搖者。不但有浮於辛壬諸賊。實萬古所無之逆。至今思之。直欲千剮萬斫而不可得也。然麟謙恒簡之所以爲麟謙恒簡者。究其所以醞釀發縱。則卽申光綏是已。光綏。直一天生妖孼。憑恃禁臠之親。席其兩父之勢。交結凶醜之徒。吹噓不逞之輩。自作窩主。內外交煽。陰謀祕計。口授心傳。績年潛釀。作爲厲階。終至滔天而後已。論其罪犯。實爲諸賊之根柢。罪貫惡盈。鬼議先加。臥死牅下。三尺未伸。公正之論。固無可言。而輿儓之賤。莫不共憤。豈可以其身之已故。而王章不擧乎。臣謂申光綏爵秩。亟施追削之典。斷不可已也。至如厚謙。是何等凶逆。而未施肆市之典。已是失刑之大者。其兄其弟之只逐鄕里。又何失之太寬也。凶逆餘孼之或竄或殛。自是國家慮患嚴防之意。而今使此輩。偃處近京之地。任其出沒之跡。則安知無陰懷怨毒。潛釀禍機之慮乎。臣謂厚賊兄與弟。竝絶島散配。以爲逆折奸萌之地焉。山陵擇吉。是何等至重至敬之事。雖在任事之列者。固宜審愼謹嚴之不暇。而昨年前都事李顯模。投進一疏。旨意駭妄。遣辭荒亂。少無敬謹之態。顯有沮敗之意。罷職薄警。未足以懲其罪。共公之憤。至今未已。日前騎郞之望。看作無故之人。可謂失之太恕也。不可以事屬旣往。置而不論。臣謂前都事李顯模。亟施竄配之典也。臣伏覩我殿下臨御以來。以正士趨嚴科場爲急先之務。甚盛擧也。臣實欽仰。而顧今增廣。卽殿下元年初有之大比也。凡京外爲考官爲擧子者。孰不精白一心。以副聖意。而臣恐積痼之習。一朝難袪。而世所稱巨擘之弊。尤難保其盡革也。夫廢士子誦讀之工者。巨擘也。啓科場僥倖之心者。亦巨擘也。奔走於勢利。覬覦於貨財。一有大比。其弊尤甚。士習之不端。世道之淆漓。未必非此輩之故也。可勝痛哉。如京中之高鳳煥。松都之李煥龍。湖南之李行徽。湖西之盧兢。卽一世之所膾灸而最稱名者也。又況鳳煥煥龍之爲厚謙押客巨擘。殆乎人人所共知。則安知不復售舊態。以汚染士趨乎。其在先事之慮。礪俗之道。不可不嚴絶。臣謂此四人。令該曹該道。刑配邊遠。其外臨場賣文者。申飭京外。一一摘發。同施此律。斷不可已也。泮庠之製。卽國家勸課成就之政。其名雖小。其法甚盛。而年前述海之主泮試也。不以其文。先取物色。其所被選者。半是無文無筆口尙乳鼻之兒。至若泰淵之壻者。亦皆冒占。則雖其固選之中。稍欲自好之士。羞稱某年之試。不欲赴會。其一意循私。奬發凶黨之狀。擧而可知。臣謂述海所考泮庠兩解。一竝削榜。勿赴秋會。可也。答曰。省疏具悉。申光綏事依施。厚謙兄弟散配事。其他凶賊親屬。尙有不配者。予非忽於嚴懲也。李顯模事。何必深責。削去仕版。可也。四人事及泮庠事依施。爾其勿辭察職。
정조 1년
丁酉正月二十九日辰時。上御尊賢閣。都承旨入侍時。行都承旨洪國榮。假注書李兢淵。記注官卜台鎭。記事官林錫喆。以次進伏訖。國榮曰。日寒猶緊。夜間聖候。若何。上曰。一樣矣。國榮讀奏獻納成德朝上疏。上曰。勉戒甚好矣。國榮曰。然矣。而其中舍己好問等語。俱甚緊要矣。上曰。李顯永疏中申光綏事。何如。國榮曰。雖是公議所在。而此等事。恐不可輕先處分。下詢大臣後下批。似好矣。上曰。大臣入來乎。國榮曰。以祭官。俄已入來矣。上曰。左右相。當於受香前召見。使之留待。賤臣承命出傳。仍命退。諸臣以次出。
정조 1년
丁酉正月二十九日巳時。上御興政堂。左承旨大臣同爲入侍時。左議政金尙喆。右議政鄭存謙。行左承旨趙㻐。假注書金勉柱。記注官卜台鎭。記事官林錫喆進伏訖。尙喆存謙進前曰。聖體。若何。上曰。一樣矣。大妃殿氣候。若何。上曰。安寧矣。惠慶宮氣候。亦若何。上曰。康寧矣。上曰。日寒如此。解凍尙遠矣。尙喆曰。然矣。陵幸以何間爲定乎。上曰。春耕當在何時乎。尙喆曰。似在來月晦間矣。上曰。來望間。則連値國忌。以旬後望前擇定。爲好矣。上曰。陵幸時宿所。以弘陵爲定。卿等亦已聞知耶。尙喆曰。聞兵判之言。道路似甚便近矣。上曰。掌令成德朝所論。銓官。不當撕捱乎。尙喆曰。臣等。未及見其疏本。未知所論之緊歇矣。上曰。成德朝誰也。存謙曰。故承旨成震齡之子也。上命承旨讀奏德朝上疏。㻐讀奏訖。上曰。所陳甚好矣。仍命書批答。尙喆曰。錢若水。可謂急流中勇退。而若歷數古今。則勇退者。亦豈但若水一人乎。上曰。自古勇退。似易而實難。豈可責之於人人乎。尙喆曰。臺言甚切實。至於用人之說。尤好矣。上曰。郞僚事。指何以爲說乎。㻐曰。全尙門閥。不擇才識云云矣。上曰。劉克良。何時人乎。存謙曰。宣廟朝壬辰年爲將者矣。上命讀奏正言李顯永上疏。㻐讀奏訖。上曰。乙未榜事。何以處之。則好耶。尙喆曰。原榜若罷。則直赴者。似有玉石俱焚之歎矣。上曰。卿言是矣。然原榜旣罷。則直赴者。可謂皮之不存也。雖曰。皮之不存。亦不關於原榜矣。尙喆曰。然矣。上曰。罪在擧子。則罪擧子。罪在試官。則罪試官。此有先朝受敎。而且一開削科之路。則亦有後弊。故至今靳允。予意有在。而上下相持。甚可悶也。上曰。直赴中以製述見參者。誰耶。尙喆曰。沈能弼洪彦燮云矣。上曰。直赴則更觀後科殿試爲好。然乙未科。卽是平復慶科。則革罷亦難矣。尙喆曰。己卯科獄出後。還爲復科。其時榜中人。或仕或不仕矣。上曰。申光綏事。不足靳惜。而予意亦有所商量者矣。臺論峻發。今何爲不從乎。卿等之意。以爲何如。尙喆存謙曰。此是公議所在矣。上命書臺疏批答。尙喆曰。下番翰林。間二朔次次付職。例也。徐龍輔。今聞當次云。何以爲之乎。上曰。依例付職。可也。上曰。纂輯堂上入侍。出榻敎篡輯堂上兪彦鎬進伏。上曰。綸音及日記。當合爲一卷刊出乎。尙喆曰。綸音當弁於篇首矣。上曰。更加商量。好矣。上曰。大臣當受香。先退。上謂彦鎬曰。日記持入乎。彦鎬曰。奉入矣。上曰。姑爲退出。更待下敎。入侍便殿。可也。彦鎬先退。上曰。右承旨馳詣太廟奉審。祭官諸執事摘奸以來。出榻敎仍命退。承史退出。
정조 1년
丁酉正月二十九日未時。上詣崇政殿月臺。親押入侍時。行都承旨洪國榮。行左承旨趙㻐。右承旨林鼎遠。左副承旨李義翊。右副承旨鄭民始。同副承旨李鎭衡。假注書李兢淵金勉柱。記注官卜台鎭。記事官林錫喆。以次侍立。上具布裹翼善冠白袍布裹帶。乘輿出興泰門。詣崇政殿月臺。通禮啓請降輿。上降輿就板位。香室官準祝訖。奉香祝跪傳于禮房承旨。禮房承旨李義翊跪受奉進板位前案上。上親押訖。義翊奉出香祝。以授香室官。香室官跑受以出。通禮啓請乘輿。上乘輿還齋室。諸臣以次退出。
정조 1년
丁酉正月二十九日申時。上御尊賢閣。藥房副提調持湯劑入侍時。副提調洪國榮。假注書李兢淵。記注官卜台鎭。記事官林錫喆。醫官慶絢。以此進伏訖。絢奉進湯劑。上進御。上曰。銓曹事。臺疏中有云云。而大抵用人之道。專係於銓官。不可不愼擇矣。國榮曰。然矣。銓官之任。不輕而重。必得公平而有藻鑑者然後。可以銓衡人物。分授庶職矣。上曰。文學政事。本無二道。而人之才能。有難俱備。或有優於此而拙於彼者。用人之道。不可不隨其人。任之職矣。國榮曰。聖人之用人。莫不隨才授任。故帝舜之命九官也。命皋命夔命契命稷。各因其才而任之。以致百度惟貞。庶績咸熙之美。此可見用人以才之意。而第我朝官。方與此有異。有澡鑑者。未必爲銓官。無幹局者。亦或任度支。只觀門閥之高下。不論才局之如何。甚非綜核之道也。上曰。所奏果然。爲官擇人。可謂當今之急務矣。仍命退。諸臣以次出。
정조 1년
丁酉正月二十九日申時。上御齋室。右副承旨入侍時。右副承旨鄭民始。假注書金勉柱。記注官卜台鎭。記事官林錫喆進伏訖。上曰。禮判入侍。賤臣承命出。還入奏曰。禮判以朔薦物膳捧上事。出去云矣。上曰。今日傳香幾處乎。知入。賤臣承命出。還入奏曰。宗廟永禧殿璿源殿。元陵徽寧殿延福殿景慕宮文廟七處傳香。而北道六陵。寒食祭傳香。前期一朔。故今日亦爲傳香云矣。上曰。今日寒事稍解矣。民始曰。頗溫和矣。上命書傳敎曰。右承旨馳詣文廟。諸執事及執事學生及參班學生淸齋與否摘奸。祭物亦爲看審以來。上命退。承史退出。
정조 1년
丁酉正月二十九日申時。上詣孝明殿。親行夕上食入侍時。行都承旨洪國榮。行左承旨趙㻐。右承旨林鼎遠。左副承旨李義翊。右副承旨鄭民始。同副承旨李鎭衡。假注書李兢淵金勉柱。記注官卜台鎭。記事官林錫喆。以次進伏訖。上具衰服。入就板位。俯伏哭拜如前儀。上詣盥洗位盥手。陞自東階詣尊所。仍詣香案前。三上香獻酌如前儀。上俯伏興降復位。俯伏哭拜亦如前儀。禮畢。上還入齋室。諸臣以次退出。
정조 1년
丁酉正月二十九日初更四點。上御齋室。左副承旨入侍時。左副承旨李義翊。假注書金勉柱。記注官卜台鎭。記事官林錫喆進伏訖。上曰。禮判入來。卽爲入侍。禮判蔡濟恭進伏。上曰。國練祭服。不爲練乎。濟恭曰。邦禮不練矣。上曰。百官祭服。皆在負版襞領。而祭服外服色。則皆練乎。濟恭曰。然矣。上曰。練主埋安於宗廟後苑乎。濟恭曰。然矣。上曰。埋安非止一二處。則似有相混之慮矣。濟恭曰。埋安處。似皆有標矣。上曰。虞主造以桑木。鍊主造以栗木乎。濟恭曰。然矣。上命禮判先退。上曰。右副承旨入侍。右副承旨鄭民始進伏。上曰。奉審承旨入來。開陽門卽爲下鑰。承旨亦爲入侍。奉審承旨林鼎遠進伏。上曰。俄者右承旨。誤認以左副。有奉審之命矣。仍命讀奏祭官諸執事擧案。鼎遠讀奏訖。上曰。執事不足。則亦以蔭官前銜差出乎。鼎遠曰。不得差出云矣。上曰。國初古制進士服色。承旨中有見之者乎。義翊曰。皆未見之矣。上曰。古制着儒巾而有靑紗後垂矣。上曰。近來服色甚好。而但後帶鈴垂。怪矣。民始曰。然矣。上曰。祭物單子。亦爲持來乎。鼎遠曰。持來矣。命讀奏訖先退。上曰。玉堂上下番。持大明集禮入侍。校埋李在學。修撰李儒慶。持集禮進伏。上曰。下番出去。新刊文廟享祀錄持入。儒慶承命持入。上命上番讀奏從享圖訖。上曰。從享中漢儒。皆以專經入之。而多有淆雜。故肅廟朝。有釐正之敎。其時果爲厘正乎。民始曰。未詳矣。上曰。本朝諸賢從享錄讀奏。又敎曰。集禮中文廟卷考奏。在學竝讀奏。上曰。文宣王之號。自唐始乎。民始曰。然矣。上曰。桂苑筆耕。崔致遠所作乎。民始曰。未詳矣。上曰。諸臣中有見筆耕者乎。僉曰。未見矣。上曰。下番出去持入。儒慶承命持入。上曰。筆耕所載者。只詩文乎。在學曰。詩賦表文啓五體皆有矣。上曰。崔致遠。入於從享。則似有功於聖學也。筆耕中亦有經學文字乎。在學曰。無矣。似以文章家宗師入之矣。上命退。諸臣退出。
정조 1년
行都承旨洪國榮藥院直。行左承旨趙㻐坐直。右承旨林鼎遠坐。左副承旨李義翊坐直。右副承旨鄭民始坐。同副承旨李鎭衡坐。注書二員未差。假注書李兢淵藥院直金勉柱仕直。事變假注書李運彬仕。
정조 1년
大殿王大妃殿惠慶宮中宮殿親祭罷後。政院玉堂單子問安。答曰。知道。大殿王大妃殿惠慶宮中宮殿。藥房口傳問安。答曰。知道。大殿王大妃殿中宮殿。朝廷二品以上六曹堂上兩司長官奉朝賀宗班單子問安。答曰。知道。
정조 1년
李義翊啓曰。卽伏見平安監司徐命膺守令薦擧單子。則進士柳秉均。書以顯陵參奉。登諸薦剡。難免不察之失。原單子勿施。推考。何如。傳曰。允。
정조 1년
以承傳色口傳下敎曰。左承旨馳詣社壇。神室及祭物奉審諸執事摘奸以來。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。答曰。知道。
정조 1년
檢閱徐龍輔。旣已付職。卽爲牌招入直。何如。傳曰。允。
정조 1년
傳于趙㻐曰。都承旨入侍。
정조 1년
又傳于趙㻐曰。左副承旨入侍。
정조 1년
傳于李義翊曰。左副承旨。奉審承旨同爲入侍。
정조 1년
趙㻐啓曰。行吏曹判書徐命善牌不進。推考傳旨。今方捧入。而開政有命。更卽牌招。何如。傳曰。允。
정조 1년
趙㻐啓曰。兼兵曹判書蔡濟恭牌不進。推考傳旨。今方捧入。而命召傳授。一時爲急。更卽牌招。何如。傳曰。允。
정조 1년
以吏曹參議兪彦鎬牌不進罷職傳旨。傳于李義翊曰。只推。與參判更爲牌招。卽爲開政。
정조 1년
傳于李義翊曰。吏曹參判沈履之。更爲牌招。
정조 1년
傳于趙㻐曰。開政催促。
정조 1년
傳于鄭民始曰。騎馬三匹立之。
정조 1년
傳于李義翊曰。吏兵批政事催促。
정조 1년
李義翊。以禮曹言啓曰。今春永陵展謁事。旣承筵敎矣。擇日於何間乎。敢稟。傳曰。以旬前旬後擇入。
정조 1년
又以禮曹言啓曰。永陵展謁擇日取稟草記。以旬前旬後擇入事。允下矣。展謁吉日。卽令日官推擇。則旬前惟初三日爲吉。自四日至十日。國忌及拘忌皆有之。旬後十二日十八日爲吉。而其餘各日。又有國忌及拘忌云。以何日定行乎。敢稟。傳曰。預已下敎矣。以十二日爲定。
정조 1년
傳于趙㻐曰。廳注書待令。
정조 1년
傳于李義翊曰。陵行當前。禮曹判書待下批牌招察任。
정조 1년
有政。吏批。判書徐命善進。參判沈履之進。參議兪彦鎬式暇。左副承旨李義翊進。
정조 1년
以李徽之爲禮曹判書。蔡濟恭爲軍器提調。朴在源爲宗簿正。崔烜爲禮曹佐郞。柳誼爲兵曹佐郞。李秀夏爲兵曹佐郞。鄭喆淳爲監察。洪樂純爲惠民提調。金光默爲兵曹參知。兵曹參議金光默。參知林得浩。
정조 1년
有政。兵批。兼兵曹判書蔡濟恭進。參判李命植入直進。參議林得浩病。參知未差。
정조 1년
以申遇文爲內禁將。李文爀爲兼司僕將。尹尙東爲文兼。
정조 1년
李義翊。以禮曹言啓曰。因守陵官狀聞。本陵香炭山。以慶尙道固城縣欲智島劃定矣。卽自備局。因統制使所報甘結內。欲智島以統營案付封山。培養樹木之處。則香炭山事體雖爲重大。不可仍爲劃定。嚴飭陵官。使之安徐矣。欲智島旣是封山。則今難輕議。更以他空閑可合之地。卽爲望定之意。分付。何如。傳曰。允。
정조 1년
又以吏曹言啓曰。申光綏追削事。命下矣。告身依例收來。燒火之意。敢啓。傳曰。知道。
정조 1년
又以禮曹言啓曰。因臺疏。述海主試泮庠兩解勿施事。批下矣。依原疏。甲午條陞補合製初試粘目。竝爲爻周勿施之意。敢啓。答曰。知道。
정조 1년
鄭民始。以備邊司言啓曰。江華春操停止。待秋擧行當否。令備局草記稟處事。命下矣。今春合操。依下敎停止事。分付。至於秋操之設行當否。待守臣之秋後狀聞。當爲稟處之意。敢啓。休紙下。
정조 1년
趙㻐。以刑曹言啓曰。司諫李顯永疏本內。京中高鳳煥。松都李煥龍。湖南李行徽。湖西盧兢。令該道刑配邊遠事據賣文四人事。依施事。批下矣。依下敎。罪人高鳳煥。纔已捉囚。待無故日嚴刑。平安道昌城府。定配所押送。而李煥龍李行徽盧兢等。亦令各該道臣。守臣。竝卽嚴刑發配後啓聞事。發關分付之意。敢啓。傳曰。知道。
정조 1년
丁酉二月初一日子時。上詣孝明殿。親行朔奠入侍時。行都承旨洪國榮。行左承旨趙㻐。右承旨林鼎遠。左副承旨李義翊。右副承旨鄭民始。同副承旨李鎭衡。假注書李兢淵金勉柱。記注官卜台鎭。記事官林錫喆。以次侍立訖。上具衰服就板位。俯伏哭四拜。如前儀上詣盥洗位盥手。陞自東階。詣尊所。如前儀上詣耆案前。焚香獻酌。如前儀大祝東向讀祝訖。上降復位。亞獻宮終獻官。行亞獻終獻禮訖。上俯伏哭四拜。如前儀上詣望燎位。禮畢。上還入齋室。改具布裹翼善冠白袍布裹帶。乘輿還內。諸臣以次退出。
정조 1년
丁酉二月初一日寅時。上御尊賢閣。坐直承旨入侍時。同副承旨李鎭衡。假注書金勉柱。記注官卜台鎭。記事官林錫喆進伏訖。上曰。吏兵曹薦單持入。賤臣承命持入。上曰。左承旨頃已一次往來。俄者傳敎中。元陵奉審承旨。以同副承旨改書出事。分付。上曰。守令及節度使。應薦而不薦。則其罰。何如。知入。賤臣承命出。還入奏曰。自政院請推云矣。上曰。守令薦同道外不得爲之。此有先朝受敎。其時仍爲定式乎。知入。賤臣承命出。還入奏曰。守令之不得薦他道人。果有定式云矣。上命承旨讀奏薦單訖。鎭衡曰。卽伏見明川府使李養鼎守令薦擧單子。則尙衣院直長沈興永之永字。誤書以雲字。殊涉不察。原單勿施。推考警責。何如。上曰。依爲之。出擧條上命退。承史退出。
정조 1년
丁酉二月初一日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。徹宵將事之餘。聖體。若何。上曰。一樣矣。國榮讀奏禮曹永陵展謁擇日草記。上命書判付。上曰。陵幸擇日。若以旬間爲之。則可無春耕相値之慮耶。國榮曰。旬間則春耕似未及始矣。上曰。守令之薦。法意甚重。而淆雜之弊。實難矯正。是可悶矣。國榮曰。守令薦事。曾已屢達。而大抵生民休戚。專係守令。故旣設薦法。又爲署經之規。欲其擇之又擇。必得其人。而近來此法。有名而無實。是果可悶。其在修擧之道。薦主論罪之法。不可不申。明矣。上曰。所奏果是矣。上曰。今日藥房日次問安勿爲之。此後以十日爲日次。出榻敎仍命退。諸臣以次退出。
정조 1년
丁酉二月初一日巳時。上御尊賢閣。左副承旨入侍時。左副承旨李義翊。假注書金勉柱。記事官林錫喆徐龍輔進伏訖。上曰。下番年少。正合翰林之職矣。下番今已出仕。上番能復本館古風乎。錫喆曰。將復古規矣。義翊曰。上下番年紀不稱。似不能盡復古風矣。上命書傳敎曰。每於歲首。京外薦守令邊將。法意甚重。固不當冗雜。而況當始初。尤宜審愼。觀薦單。外方幾皆各薦本道人才。猶可說也。至於京中。極甚不審。旣不能審之於薦之之始。尙何望其成效。殊非勵精之本意。京中薦單。一竝勿施。更爲修啓事知委。上曰。入啓薦單。一竝還給。以今初十日爲限。更爲修啓事。分付。賤臣承命出傳。上命書傳敎曰。昨日騎郞事駭然矣。享所恣意喧譁。移次齋宿之時。名以禁喧。初不待令。當該兵曹郞廳汰去。上曰。晝茶禮當親行。陪祭諸臣先爲進去。仍命退。承史退出。
정조 1년
丁酉二月初一日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。命書傳敎曰。廉防。朝廷之本。日昨臺疏。雖不指的其疏。下語則峻矣。今之銓官。宜欲一辭。其在體下之道。何必待章。吏曹判書李徽之。兵曹判書洪樂性。今姑許遞。上曰。吏兵判前望單子入之。賤臣承命奉進。上落點。命書傳敎曰。禮判有窠。政官牌招開政。新除兩銓長一體牌招。同參政事。又命書曰。在外騎堂改差。今日政差出。又命書曰。陵行當前。旣軫畿民之弊。京畿水營永宗鎭之習操一體停止事。分付備局。命退。諸臣以次出。
정조 1년
丁酉二月初一日申時。上御尊賢閣。左副承旨。奉審承旨同爲入侍時。左副承旨李義翊。同副承旨李鎭衡。假注書金勉柱。記事官林錫喆徐龍輔進伏訖。上曰。奉審陵上。果無頉乎。鎭衡曰。無頉矣。鎭衡又曰。臣素昧堪輿之術。而今番看審陵內。龍勢局形則平穩壯麗。兩得其宜。左右前後。無一欠處。實是國家之福矣。上曰。然乎。雖以凡眼看之。龍虎均適。形局安穩矣。上曰。左相以獻官進去。果於中路逢着乎。鎭衡曰。逢着矣。上曰。纂輯廳正書日記持入。賤臣承命出奉入。上覽後命還下。又命下番翰林所修廳日記持入。龍輔承命持入。上曰。此皆自書者乎。龍輔曰。間有倩寫處矣。上命同副承旨先退。上命書傳敎曰。兩銓長更爲牌招。日暮前開政。仍下敎曰。昨夜將事。達宵失睡。今日卽爲開政。不至夜深事。分付。牌去來連爲申飭。賤臣承命出。分付。上曰。在外騎郞改差。與未差之代。口傳擇差。出榻敎仍命退。承史退出。
정조 1년
丁酉二月初一日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。吏判尙不入來乎。國榮曰。纔已違牌矣。上命書傳敎曰。此重臣之擔負國事。果何如。而若是例讓於予乎。實非所望。吏曹判書徐命善從重推考。更爲牌招。催促開政。上曰。陸宣公奏議。玉堂已盡懸吐耶。國榮曰。似已書懸矣。上曰。予嘗以陸宣公奏議。爲勝於李忠定奏議。卿則以爲。何如。國榮曰。然矣。以宋朝蘇軾等進陸宣公奏議箚子觀之。則其所謂才本王佐學爲帝師等說。雖似過許。而大抵其言。切於事情。明於義理。雖爲當時苦口之藥石。實是後世資治之龜鑑也。上曰。卿言是矣。命書傳敎曰。夜對爲之。又命書曰。夜對冊子。以陸宣公奏議爲之。仍命退。諸臣以次出。
정조 1년
丁酉二月初一日二更一點。上御興政堂。夜對入侍時。參贊官洪國榮。侍讀官李在學。檢討官李儒慶。假注書金勉柱。記事官林錫喆徐龍輔進伏訖。上曰。夜對規例。何如。國榮曰。近來久廢夜對。儒臣亦未諳古規。而似與召對略同矣。上曰。夜對則分讀好矣。在學進講陸宣公奏議第一卷論兩河狀。儒慶讀關中事宜狀。國榮讀論敍遷幸狀。賤臣讀奉天論奏狀。自隱朝昨日奉宣聖旨。止無不思服。錫喆讀自今陛下將欲平禍亂。止義也。龍輔讀自又當之優禮。止捨棄非遙。分讀訖。在學曰。自春徂秋。言不敢發。此臣之罪云者。非過語也。凡人臣事君之道。惟當有懷無隱。不必待上之導言。則陸贄之自謂有罪固宜。而第未信而言。聖人戒之。此時德宗之於陸贄。猶未深信。當此極艱之時。不爲引接講論。而只使內侍。宣旨如是。而何望其情志相孚乎。故群臣盡言之道。惟在人君之開心見誠。導之使言。伏願留念焉。財者人之心。兵者財之蠹云者。切當矣。民之有財。如木之有心。不可傷其心。而玄宗以後。連年用兵。國用匱竭。則不得不行聚斂之政。至於間架稅墊陌錢。無物不稅。故民皆窮乏。天下騷然。竟有涇原兵之禍矣。蓋民有財然後國爲國。若使民而無財。則國雖有盈庫之財。將焉用哉。故爲國之道。無出於損上益下矣。上曰。所奏好矣。儒慶曰。宣公所謂股肱之臣。日月獻納。復爲陛下察其事乎云者。似指盧杞李林甫輩也。蓋盧杞林甫。俱以憸邪。盜竊權柄。其所以病國殃民者。罔有紀極。以至於怨讟朋興。兵禍繼作。而唐宗迷惑委任。終未覺察。及其出將之際。又不擇人。師出連年。寇亂無底平之期。餽餉日增。國用致罄竭之患。此所謂內外受病。莫可收拾者也。故宣公奏議。觀其一篇旨意。非但憂忠藹然於辭表。亦皆切中唐宗之病矣。國榮曰。儒臣皆陳文義。別無所達。而宣公奏議。切中時務。且夜對勝於晝訪。此後連爲進講。好矣。上曰。一篇所論。皆是切要。而文亦甚好矣。國榮曰。此冊常時誦讀亦好。玉堂且甚從容。先使儒臣肄習無妨矣。上曰。先朝必使儒臣。先讀一秩而後進講。此是我朝古規也。所陳誠好矣。上曰。唐宗亦頗留意於財利。上而國用益竭。饋運難繼。其故何也。儒慶曰。唐時師興三年。實由於聚斂虐民。築城涇原等事。貽弊最甚。畢竟奉天之行。亦由此也。上曰。國用匱竭。則不得不聚斂。而何以則可使取用有節。而民不窮乏耶。儒慶曰。惟在於節用矣。上曰。節用雖好。而其於動兵費射何哉。然則息兵休民。最是省用之要道也。唐時頻年興師。餽運絡續。故財用匱竭。聚斂無節。末流之弊。以致政令多舛。名目不正。至若稅間架。亦可怪矣。儒慶曰。稅間架之法。尤使民無所措手足矣。所謂條例制置三司使。皆是其時聚歛之職也。上曰。制置使。則唐時掌兵務之任。而三司則鹽鐵戶部度支也。如今均廳惠廳之法也。至於條例司。自宋始也。此皆似非聚斂之職也。上曰。下番似習於唐記矣。儒慶曰。臣專昧史學。而昨有夜對之命。故臨時取考矣。上曰。唐之劉晏。宋之陳恕趙開。俱以幹才見稱。而利國安民之道。皆不得其宜。三人之優劣。果何如。儒慶曰。未能詳知三人事蹟。故不敢臆對矣。在學曰。聚斂而能使民不怨。劉晏最勝矣。上曰。唐時將兵之臣。非無其人。而戰輒敗績。至於九節度之一時見敗。其故何也。在學曰。此時將帥。亦皆擇送者。而每置敗績。此由於時君之忌疑而然也。儒慶曰。小人居中用事。謀猷措劃。初不念及於戎務。故每致兵出無功之歎矣。上曰。小人雖用事。三年興師。豈無一人成功者乎。此必有所以然之故。此等處正合理會矣。蓋曠歲連兵。戰必敗績。若究厥由。則其弊有三。人君用人之道。必先愼簡而任之。旣任之。則又勿疑。然後乃可以責效。而此則不然。出將之後。使宦侍監軍。覘視其動靜。其弊一也。閫外事將軍主之。然後發號施令之際。自有統領。此則不然。必使關由於朝廷。故緩急設置。每患後時失勢。其弊二也。郭子儀李光弼。皆是名將。而不能委任之。又使九節度。一時出兵。互相携貳。令出多門。其弊三也。如此而其能責成乎。屢戰無功。良以此也。在學曰。聖敎誠然矣。在學又曰。此書一篇。無非切人情而明時務。故世代雖遠。而其言則可用於今日。蘇軾箚。亦謂如見贄面。如與贄言。伏願常加省察。如親聽其剴切之言。是臣之望也。上曰。所奏好矣。上曰。史記尤好討論。而予在春邸時。幾乎盡講。將欲更爲熟講矣。儒慶曰。何必求新書乎。以已講之書。更爲開講。則可謂溫故知新之工矣。上曰。溫故知新之義。儒臣以何義知之乎。儒慶曰。臣則平日以溫故書。而更知新書之義。知之矣。上曰。不然矣。初學之人。易以此知之。而其義蓋謂溫故書。則知新味於其中。益知其所不知之意也。上番之意。何如。在學曰。聖敎誠然矣。上命退。諸臣退出。
정조 1년
洪國榮啓曰。合辭方張之時。諫院無進參之員。除在外外。大司諫金尙集。司諫李顯永。竝卽牌招。何如。傳曰。允。
정조 1년
以大司諫金尙集。司諫李顯永牌不進罷職傳旨。傳于趙㻐曰。只推。
정조 1년
傳于林鼎遠曰。軍士房承旨入侍。
정조 1년
鄭民始啓曰。司僕提調徐命善。依下敎來待矣。傳曰。入侍。
정조 1년
趙㻐啓曰。正言李敬一。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 1년
李鎭衡。以弘文館言啓曰。副校理尹塾。疏批已下。卽爲牌招察任。何如。傳曰。允。
정조 1년
鄭民始。以兵曹言啓曰。今此永陵行幸時。留都以何營軍兵爲之乎。敢此仰稟。傳曰。御營廳留都。
정조 1년
又以兵曹言啓曰。今二月十二日永陵擧動時。各差備入把本曹驛馬及京畿忠淸黃海江原四道驛馬補把之數。依前例磨鍊。別單書入。而各其監營定差使員。今月初八日京中逢點之意。發關知委。司僕寺添補京畿驛馬。則從本寺啓下數。直爲入把事。分付本道。何如。傳曰。允。
정조 1년
鄭民始濬川司言啓曰。本司都廳田翊顯有頉。代以御營廳千摠柳春馪差下。使之察任。何如。傳曰。允。
정조 1년
趙㻐。以義禁府言啓曰。前正言李敬一。下諭後過限不上來。依定式禁推事。傳旨啓下矣。李敬一下去京畿加平地云。依例發遣府羅將拿來。何如。傳曰。允。
정조 1년
掌令柳匡國啓曰。請大靜縣爲奴罪人金壽賢。依律處斷。條辭見上
정조 1년
請黑山島荐棘罪人述海。拿鞫嚴問得情。條辭見上
정조 1년
丁酉二月初二日辰時。上御尊賢閣。都承旨入侍時。都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖候。若何。上曰。一樣矣。命書傳敎曰。永陵親祭後。當日回駕。詣弘陵展拜。翌日親祭當還宮。以次知悉。國榮讀奏公事訖。上曰。昨年元陵動駕時。何營門爲留都乎。知入。賤臣承命。還入奏曰。昨年留都。禁衛營爲之云矣。上曰。今番則以御營廳留都。可也。仍命書兵曹草記判付。命退。諸臣以次出。
정조 1년
丁酉二月初二日巳時。上御尊賢閣。右副承旨入侍時。右副承旨鄭民始。假注書金勉柱。記事官林錫喆徐龍輔進伏訖。上命書傳敎曰。今番陵幸植炬。只出宮時晝停所待令。其外切勿措備事。分付畿營。又命書傳敎曰。名以監軍。不但不能巡檢。他營門所捉者。亦使放送。申飭之下。少知國法。焉敢若此。昨夜一所監軍。不可以薄警而懲勵者。拿問嚴處。又命書傳敎曰。左副承旨馳詣先農壇奉審。祭物看審。諸執事摘奸神位致處奉詣事。亦爲分付奉常寺。上曰。翰林自是參下之極選也。故相文翼公之後。林錫喆復古初選也。民始曰。翰林非但參下之淸選。秉筆昵侍。褒貶得矣。故君上優待。大臣顧憚。是以權重於禁中。至於政院吏隷。不畏本院堂上。而皆習於下番之威令矣。上曰。古有唐宗故事。下番草冊。取進。可也。龍輔曰。翰林所記。人君不得覽焉。不敢承命矣。上曰。年少史官。能不負其職。極可嘉尙矣。上曰。昨日夜對。文義酬酢。承旨聞之耶。下番玉堂所對。何如。民始曰。儒臣所對小人用事之說。非矣。唐時師興屢敗。專由於聖敎所謂三弊。而三弊之中。監軍一事。尤爲大弊矣。上曰。然矣。以聚斂事言之。唐之稅間架亦有弊。而可謂行不得之政矣。民始曰。非但稅間架。又有出錢息利之法。唐之百文。卽今之一緡也。給民之際。先取利文三分之一。此法殆有甚於斗會箕斂矣。上曰。此非人君所可行者。鄒聖所謂上下交征利。而國危矣者也。可不懼哉。民始曰。聖敎誠然。不勝欽仰矣。上命退。承史退出。
정조 1년
丁酉二月初二日未時。上御尊賢閣。藥房副提調持湯劑入侍時。藥房副提調洪國榮。假注書金勉柱。記事官林錫喆徐龍輔進伏訖。上曰。司僕提調入侍。出榻敎司僕提調徐命善進伏。上曰。今番陵幸時。新定御廐馬爲幾匹乎。命善曰。爲二匹矣。上曰。馬性良順。果無驚蹶之慮云耶。命善曰。連使御者調習。無慮矣。上曰。十二日動駕。與監試終場日相値。留陣於六曹前路。則有礙於一所赴擧之路。天明後使儒生入場爲好耶。命善曰。天明後許其入場。則似必窘速。預飭試所。捧劵時限。勿拘早晩。似好矣。國榮曰。出宮時刻。在四更二點。留陣前使儒生入場則太早。而天明後又使入場。則亦似窘迫。事甚難處。後日次對。下詢于大臣處之。好矣。上命書傳敎曰。聞吏判所奏。黃海都事李魯述。雖云原在外。科場已迫。尙不辭朝。居是近畿。事涉慢蹇。令該曹催促下送。又命書傳敎曰。江原都事洪明浩。其在往役。焉敢若此。其令催促。明日辭朝。上曰。黃海都事江原都事。竝爲囚家僮催促事。分付。可也。上命進湯劑。醫官慶絢。奉進湯劑。上進御。上命司僕提調先退。上曰。宣傳官具純。持捕廳罪人招供入侍。宣傳官具純進伏。上曰。罪人招辭。果有端緖乎。純曰。招辭胡亂。別無明白之端矣。上命讀罪人供辭。國榮讀奏訖。上曰。分付捕廳。罪人更加盤問。而招辭中干連諸人。亦爲密捕。可也。仍命退。諸臣退出。
정조 1년
丁酉二月初二日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。昨日夜對。始講陸宣公奏議。大抵其文愈見愈好。無不切中時病。可監於後世者也。國榮曰。然矣。上曰。陸贄之賢。不下於貞觀之房杜。開元之姚宋。而德宗不能信用。終未復貞觀開元之治。以此觀之。則得賢非難。而用賢爲難矣。國榮曰。聖敎誠然矣。人主之於良臣。苟不任用。則雖有皋夔之賢。伊呂之才。何益於國哉。陸贄當德宗奉天之難。德宗之病。在於苛刻。則陳之以忠厚。德宗之病。在於猜疑。則勸之推誠。德宗好用兵。則必陳以消兵之策。德宗好聚財。則必告以散財之方。至以用人聽言之道。治邊御將之術。罪已收人。改過應天之意。諄諄反復。累累開導。苟使德宗。誠心虛受。任用勿疑。則貞觀開元之治。不獨專美。而秉政未幾。旋罹謗讟。一斥不復。以至於死。實爲千載志士之恨也。今我殿下。每於此人。嘉尙其文。奬許其賢。若有不與同時之恨。此實盛德事也。其事君之誠。經世之謀。俱載於奏議一書。誠如宋臣所言。置之左右。如見贄面。反復熟讀。如與贄言。則其將有補於聖德治謨矣。上曰。所奏誠好矣。仍命退。諸臣以次出。
정조 1년
趙㻐啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 1년
又啓曰。左副承旨李義翊。今日不爲仕進。牌招。何如。傳曰。允。
정조 1년
傳于趙㻐曰。中官金性完。閪失公事。從重推考。
정조 1년
傳于李鎭衡曰。再昨日奎章閣摘奸闕點軍士二名。令兵曹決棍十度。
정조 1년
傳于李義翊曰。禮工判批下。竝卽牌招入侍。
정조 1년
李義翊啓曰。以大司諫金尙集。司諫李顯永。持平徐郁修牌不進罷職傳旨。傳曰。只推。
정조 1년
傳于李鎭衡曰。坐直承旨入侍。
정조 1년
李鎭衡。以吏曹言啓曰。繕工監假監役官洪樂春呈狀內。身病甚重。勢難察任云。依例改差。何如。傳曰。允。
정조 1년
鄭民始。以兵曹言啓曰。依傳敎。再昨日奎章閣摘奸時。闕點軍士順得貴明等二名。各決棍十度之意。敢啓。傳曰。知道。
정조 1년
請爲奴罪人河翼龍金重得。亟命王府。拿鞫得情。決正王法。條辭見上
정조 1년
禮曹判書李徽之疏曰。伏以。臣臺言峻發。情勢危蹙。屛伏私次。恭俟嚴譴。不意聖明俯諒。恩諭丁寧。不待辭章。俾伸廉防。雖使臣自爲。無以加此。體下之恩。逈出尋常。聞命祝天。頓首至地。繼以有春官寵除。臣誠惝怳惶懍。莫知攸措。噫。臣之所遭。罔非自取。瞿然慙恧。自訟之不暇。而亦有所訝惑者。臣之只循顔面情分。誠如言者之言。則是固蔑公負國之徒。其罪竄逐猶輕。誅戮可加。爲臺閣者。宜乎明言嚴討。以振綱紀。而反若泛論。失之太恕。臣恐秉銓用私者之無以爲戒也。臣向遭人言。義在必遞。聖批鄭重。飭敎嚴截。有若慈父之詔迷子。臣雖感激恩私。怵畏分義。黽勉苟進。而因仍蹲冒。非臣之所敢爲也。彼旣不知臣心。則責之以抗顔揚眉者。其亦玉成之言。臣敢不拜受也哉。嗚呼。臣稟賦虛弱。早嬰奇疾。年又衰邁。神耗氣短。耳鳴而眼炫。脚軟而胸喘。在家而㱡㱡委枕。立朝而憒憒僨車。此臣宜去之日。而惟哉先大王至恩洪渥。天地於臣也。父母於臣也。頂踵毛髮。莫非攸賜。而至若彰義宮。御手撫背。戒臣以以是心事他日之敎。中夜追懷。感泣哽咽。區區欲報之誠。庶幾死而後已。而亦惟我殿下自在春宮。已惠德音。及登大寶。尤勤拂拭。凡所以曲荷眷遇者。歷顧群僚。誰踰於臣。自念蟣蝨之賤。愚迷譾劣。萬無一可。而偏蒙兩朝之厚澤。濫升至此。今臣所欲者。只知有國耳公耳。每誦告人追先帝報陛下之語。未嘗不三復而掩涕。鍾鳴漏盡。尙且冥行者。豈全爲軒冕之計。而第顧素心。泥中之洩。池上之蹲。亦難自解而自恕。今者臺臣。以急流勇退。反復相勉。眞可謂曲中臣病。先獲臣心。不覺顔騂而汗熱。只宜奉身而斂跡。然而方當諒闇恭默。化理淸明之會。不忍便訣堯舜。自占江湖。姑未言私。迷不知止。其進其退。若不從心。臣之情事。吁亦慽矣。及今自靖之道。惟在巽避榮塗。杜門屛處。以補桑楡之晩。兼取醫藥之便。庶免忘恥之譏。少圖調病之方矣。況臣禮學空疎。見識淺短。曾叨是任。擧行乖當。大戾自速。餘惶尙存。僨誤之地。勢難遽膺。玆敢瀝竭衷肝。仰瀆崇嚴。伏乞天地父母。察臣情跡。憐臣病狀。亟許鐫改。仍賜長暇。以遂生成之澤。不勝大願。答曰。省疏具悉。特解銓任。意有在矣。卿何過辭於宗伯。卽爲行公。
정조 1년
工曹判書洪樂純疏曰。伏以。皇天降割。我先大王。奄棄臣庶。若喪之痛。中外惟均。日月幾何。歲籥倏新。伏惟聖心追慕。去益罔極。臣不任區區摧咽之至。仍伏念。臣罪逆不天。禍及老母。創臣病深。理所不堪。猶能息食晏如。苟延一縷。臣實自恨其宜迷。而天又不弔。忽承聖祖諱音於窮廬叫死之中。心肝搉裂。穹穹茫茫。嗚呼天乎。胡忍爲此。臣本孤生。四顧無隣。在家有老母。在上則惟聖祖。凡今之簪紳者。孰不蒙聖祖之洪造。而孤遠微臣。有若偏被。宛轉坎穽。而聖祖拯之。遲回冗散。而聖祖收之。踵頂生成。皆聖祖賜。況又密通前席。奏對從容。天笑每新。若父於子。寵光遍體。含恩浹骨。歸語老母。攢手瞻天。長祝萬年之春。今則此事已矣。此生此世。此痛難忘。蠢然苟活。變憂卽吉。姓名復廁於朝籍。除旨旋降於卽日。俯仰幽明。號呼莫及。乃於匪意。遽承晉秩之寵。水部籌司之命。相繼以下。噫。此何爲也。陞八座而聞廟議者。其秩甚高。其責甚重。是豈薄劣賤臣夢寐所到。而亦豈世人之所相期也哉。夫人臣報國之心。固不係於君恩之淺深。而凡所謂粉骨以酬。結草以報者。此則指其受眷最深而言耳。至若臣家。尤有異焉。闔門含生。涵恩浴渥。曠絶千古。與天無極。耿耿一念。常欲爲國家死。而實則無絲毫之報矣。今者寵命。又出望外。噫。隆恩厚澤。若是荐疊。而螻蟻百口。將何以報此也。況今聖德首出。天命方新。凶逆芟而天地晏泰。陰濁掃而日月廓淸。仁聲令譽。八域鼓舞。唐虞之盛。庶幾可挽。輔成治化。政急用人。固宜簡拔賢俊。使之職職。以代天工。以答天休。而如臣痛愚。無所短長者。先人而首膺寵擢。臣自愧忸。人其謂何。凜若臨淵。直欲循墻也。且臣纔離苫塊。悲哀攻心。形容腐朽。疾病乘之。欲步則喘。欲視則眩。臨事則十忘八九。雖欲束帶揚揚。以效塵露。而情有所不忍。病有所難强。伏乞聖明。曲賜矜察。還收新資職名。以重公器。以安私分。不勝幸甚。答曰。省疏具悉。予欲用卿。卿其勿辭行公。
정조 1년
大司成金夏材疏曰。伏以。臣於是職。豈有一分堪承之望。而只緣釋萊不遠。駿奔義重。雖不得不冒昧一肅。而非敢職事自居也。卽伏見日前儒臣李獻慶所懷。則盛陳修擧賢關之道。仍請久任師儒之長。俾盡董飭之方。臣於是。不勝瞿然慙愧之至。夫太學爲首善之地。列聖朝培養。靡不用極。而今當新化淸明之會。尤宜大加興勸。則儒臣此言。誠如當務之急矣。歷選在廷之彦。能盡是任者。不患無人。如臣庸陋。副急一出者。其宜避賢路而循拙分也。審矣。傳云。記聞之學。不足爲人師。以其知有限。而無自得之實也。記聞猶如此。況臣則年淺識鹵。初無記聞之可言。又乏斅學之所得。至於尋常句讀。亦多未解。則豈可擬議於責成振作之日乎。且臣老母。年衰病深。常在床褥。近因日候不適。添得毒感。痰盛嗽劇。寢啖全廢。臣以孑然一身。左右扶將。以此情理。實無離側供職之勢。伏乞聖慈。俯垂鑑諒。亟令鐫改臣職。回授可堪之人。無曠重任。俾便救護。公私不勝竝幸。臣方乞免矣。不宜贅及他說。而事係執藝。不敢終默。日昨臺疏。請述海試取泮庠兩解一竝削榜而蒙允。及見該曹草記。則只擧陞補合製。不擧通讀。臣竊訝之。夫陞學與通讀。名目雖殊。發解則同。陞學初試。如彼濫雜。則通讀亦可知也。況且泮庠削榜通讀。便是皮之不存。玆敢略陳愚見。乞賜裁處焉。答曰。省疏具悉。所請依施。爾其勿辭。救護母病。
정조 1년
副修撰朴天衡疏曰。伏以。臣頃以尙賊姻親。諸家事。敢有所妄論矣。不意對辨之章。左右迭出。或曰。不敢處之以法外之法。或曰。不幸之幸。隨問應答。臣於是。實不勝慨惋之至也。夫不以法外之法。責之於下者。固出於朝家敦俗之意。而逆家之子。斷之以義者。乃是臣子自處之道也。今乃委以法外。不思自處。旣離之婚。遽然復續。此等義理。臣實未曉也。至於吾家慶云云。實是縉紳間駭憤公傳旨言。故臣亦得聞。而今者宰臣。費辭自辨。乃以不幸之幸。爲發明心事之端。臣未知逆子之復取。果可以爲幸耶。宰臣之意。誠以爲可幸。則臣何必呶呶也。然而宰臣旣如是自明。則臣之所言。自不免爲虛妄之歸。尙何顔面。更廁於三司之列哉。且臣於見職。又有所難冒者。日前臺臣。以臣疏之引而不發。盛加非斥。至請緘問。臣誠惶恧。無以自容。夫告君而辭不能別白。論人而語未免糢糊。如此而尙安望格君心而動大聽乎。此莫非臣昏謬疎率之致。雖微臺臣之言。臣固自訟之不暇矣。對辨之言。旣如彼迭出。彈斥之論。又如是峻發。以此以彼。見職去就。非所可論。且伏念。臣素患痰癖之症。昨冬以來。轉益添劇。胸膈牽痛。飮啖全廢。委身床笫。轉動無路。難非情勢之難强。目今病狀。實無束帶供職之望。玆敢悉暴危懇。仰瀆震嚴。伏乞聖明。天地父母。特加矜察。亟命鐫削臣職。仍治臣罪。使臺言得伸。微分獲安。千萬幸甚。入啓後。還出給。
정조 1년
丁酉二月初三日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮讀奏兵曹草記。命書判付。上曰。今番陵幸。以經宿爲定。許多軍兵之勞苦可悶矣。國榮曰。然矣。上曰。永陵展拜後。欲仍詣弘陵。則不無侵夜之慮。勢將早爲動駕矣。國榮曰。日寒尙未快解。侵曉動駕。殊甚可悶。而旣以弘陵爲宿所。則早爲出宮。然後可免窘速之患矣。上曰。松都春操。何間爲之。下番知之乎。龍輔對曰。今月十八日爲之云矣。上曰。留守雖於陵幸後下去。亦可爲之耶。國榮曰。陵幸後日字尙多。似可及期矣。國榮讀奏諸道狀啓訖。上命退。諸臣以次出。
정조 1년
丁酉二月初三日巳時。上御尊賢閣。右副承旨入侍時。右副承旨鄭民始。假注書金勉柱。記事官林錫喆徐龍輔進伏訖。上曰。纂輯日記謄本持入。賤臣承命出奉入。上曰。纂輯堂上兪彦鎬入侍。出榻敎纂輯堂上兪彦鎬進伏。上曰。日記中未及較謄者。今日內可以了當乎。彦鎬曰。幾盡爲之矣。上曰。向來頒賜宣公奏議。其果領受乎。彦鎬曰。謹已祗受矣。上曰。宣公奏議。言甚切實。皆合時宜。較勝於名臣奏議矣。彦鎬曰。歷論古今之治亂。備陳時政之得失。言議切實。文學兼之矣。上曰。然矣。上曰。沁留何當上來耶。民始曰。似當非久上來矣。上曰。松留亦趁陵幸時上來乎。龍輔曰。聞臨時上來云矣。上曰。今番陵幸。嗣服後初行也。松留使之隨駕。可也。上曰。昨日監軍處分後。該府囚單。尙未入來。傳旨未卽啓下而然耶。知入。賤臣承命出。還入奏曰。傳旨俄纔踏下。故未及擧行云矣。上命退。諸臣以次退出。
정조 1년
丁酉二月初三日午時。上詣孝明殿。親行晝茶禮入侍時。行左承旨趙㻐。右承旨林鼎遠。在副承旨李義翊。右副承旨鄭民始。同副承旨李鎭衡。假注書金勉柱。記事官林錫喆徐龍輔進伏訖。上具衰服。自齋殿入就板位。俯伏哭四拜。如前儀。詣盥洗位盥手。陞自東階。詣尊所西向立。近侍酌酒訖。上詣香案前。北向跪三上香。獻酌如前儀。上俯伏興降復位。俯伏哭四拜如前儀。禮畢。上還入齋室。諸臣以次退出。
정조 1년
丁酉二月初三日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。王大妃殿進御人蔘順氣湯五貼。更爲製入。出榻敎國榮讀奏禮曹判書李徽之上疏。命書批答。上曰。禮工判批下。竝卽牌招入侍。命退。諸臣以次出。
정조 1년
丁酉二月初三日申時。上御興政堂。坐直承旨。工判吏議同爲入侍時。右副承旨鄭民始。假注書李兢淵。記事官林錫喆徐龍輔。工曹判書洪樂純。吏曹參議兪彦鎬。以次進伏訖。上曰。予不見工判。久矣。樂純曰。臣於待罪講書院時。入對之後。今始入侍矣。上曰。然矣。樂純曰。日月易邁。先大王祥期。只隔一月。伏想哀慕。益復如新。以臣冥頑。至今不死。積違之餘。獲覲耿光。悲喜交集。不知所達矣。上曰。守禦使非但保護寡躬。乃能奠安宗社。其所樹立成就。業欲見卿而誇之矣。樂純曰。聖敎至此。臣不勝惶隕之忱。設使臣姪。少效微勞。此是人臣職分之當然。而恩眷過隆。實罕往牒。招損之戒。過福之懼。日夜兢業。如臨淵谷。而且非但臣之姪子受恩如是。臣於先朝。偏荷不世之洪造。得保軀命。復廁朝著。前後遭逢。莫非曠絶。以至于臣家之犬馬。而皆受國恩。闔門之感祝徒切。而涓埃之報答莫效。思之及此。益切惶悶矣。上曰。內下日記持入。賤臣承命奉進。仍命彦鎬讀奏。上曰。亂臣賊子。從古何限。而宮闈之間。豈有如此變怪乎。樂純曰。戚里之禍人家國。古亦有之。而如許窮凶極惡之賊。實是史牒之所未見矣。上曰。禮判入侍。賤臣承命出傳。禮曹判書李徽之進前。上曰。卿之陳疏過矣。子以體諒之意。不待辭免。而許解銓職。復何過引乎。徽之曰。今承聖敎。如是曲諒。下情不勝惶感矣。上曰。經宿陵幸。有告由之例乎。徽之曰。有之矣。上曰。然則孝明殿。亦當告由。而宗廟告由之前期幾日。考見謄錄而奏之。徽之承命先退。彦鎬讀日記。至麟漢事。樂純曰。雖古之梁冀。竇憲。豈如是凶慘乎。上曰。十月之初。殿座還內之日。已有所下敎於宮中者。則至于十一月二十日。渠豈有不知之理。而筵席所奏。乃敢如是耶。樂純曰。臣於罪蟄之中。或聞姪子所傳。雖未得其詳。未嘗不腐心抆血。今伏見內下冊子。益知其所不知。尤不勝毛骨之竦然矣。上曰。得有今日。莫非先大王慈覆之恩也。樂純曰。當其岌嶪之時。臣之闔門。每以爲得覩今日。則死且無恨矣。幸賴皇天眷祐。祖宗陰隲。國是大定。宗社復安。誕登寶位。鋤治凶逆。此莫非先大王至慈之恩。我殿下享天之德。而實國家無疆之休也。臣於今日。復登天陛。至願已畢。微忱粗伸。自今以後。死無餘恨矣。徽之還入進前。上曰。前例。何如。徽之曰。經宿陵幸時。宗廟告事由。五禮儀。則以前期三日爲之。而近又有前期一日之例。今番則何以爲之。敢稟。上曰。依五禮儀爲之。出擧條上曰。聽政後事機尤急。臘月初二日所記。不過信筆書之者。而往往有令人泣下處矣。徽之曰。臣等猶不知禍機之至於此境。今伏見內下日記。尤切悲憤。寧欲溘然矣。上曰。予性過於嫉惡。疎於防微。向非知申矯楺之功。幾不得脫禍。至今思之。猶覺懍然矣。上曰。都承旨入侍。都承旨洪國榮進前。上曰。纂輯之役。遷就可悶。大臣諸臣。自明日來會始役。好矣。國榮曰。編摩之役。諸臣當齊會相議。而斷文亦當分掌製之矣。國榮讀奏江留狀啓訖。上曰。孝明殿告由。欲以酌獻禮兼行。而此與他祭享有異。以晝時磨鍊。可也。命書傳敎曰。太廟旣有告由之禮。魂殿告由。亦當有之。而旣無可據之例。告廟日。當於孝明殿。親行酌獻之禮。兼告事由。禮曹以此知悉。上曰。副修撰朴天衡上疏。還給。出榻敎命退。諸臣以次出。
정조 1년
丁酉二月初三日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。明義錄凡例。雖用闡義昭鑑之規。而至於內下日記。則闡義昭鑑。亦無可據之例。何以則好耶。國榮曰。內下日記。則似當弁于卷首。而此外亦多有稟定者云。下詢大臣後議定。似好矣。上命書傳敎曰。明日左右相入侍事。遣史官傳喩。又命書傳敎曰。明日晝講爲之。上命退。諸臣以次退出。
정조 1년
丁酉二月初三日初更三點。上御尊賢閣。右副承旨入侍時。右副承旨鄭民始。假注書金勉柱。記事官林錫喆徐龍輔進伏訖。上曰。同副承旨入侍。同副承旨李鎭衡進伏。上曰。同副近日連爲坐直乎。鎭衡曰。然矣。上曰。酬應之暇。近觀史記。雖未專意披閱。頗有益矣。鎭衡曰。聖學高明。凡於經史。無不經覽。而萬機之餘。猶復勤孜。固已不勝其欽仰。然看書之法。涉躐記誦非爲貴。必也體認鑑戒。然後庶有益於吾身矣。伏望益加留念焉。上曰。所奏好矣。上曰。予於宋史。頗有熟工。而近來多有遺忘。尋常事蹟。或未能記得。始知專門之學。蓋亦難矣。民始曰。古人所謂專門之學。費了許多工夫。潛心致力而後得之。故是以難矣。上曰。上下番翰林。皆是新進。其在勸奬之道。不可一任其懶散。命此表題。今夜製進。可也。仍命退。承史退出。
정조 1년
李義翊啓曰。明日常參經筵取稟。傳曰。只晝講。
정조 1년
鄭民始啓曰。雜人出入。不能檢飭。兵曹入直堂郞。推考。何如。傳曰。允。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而宗廟春奉審相値。不得爲之之意。敢啓。傳曰。知道。
정조 1년
趙㻐啓曰。合辭方張之時。諫院無詣臺之員。除在外外。呈告人員。竝卽牌招。何如。傳曰。允。
정조 1년
李義翊啓曰。左議政金尙喆。右議政鄭存謙。依下敎來待矣。傳曰。入侍。
정조 1년
以副校理李獻慶方帶館職。無端下鄕。依定式禁推傳旨。傳于趙㻐曰。分揀。
정조 1년
以大司諫金尙集。司諫李顯永牌不進罷職傳旨。傳于李義翊曰。只推。
정조 1년
李鎭衡啓曰。明日朝講次對。兩司無進參之員。除在外外。呈告人員。竝待開門牌招。以爲推移入侍之地。何如。傳曰。允。
정조 1년
傳于鄭民始曰。兵曹判書入侍。
정조 1년
鄭民始啓曰。兵曹判書蔡濟恭。依下敎來待矣。傳曰。入侍。
정조 1년
傳于林鼎遠曰。日下八甎矣。入直玉堂。爲先從重推考。
정조 1년
傳于鄭民始曰。右副承旨入侍。工判同爲入侍。
정조 1년
李義翊。以禮曹言啓曰。昌陵西。陵上石物塗炭修改。今二月初七日順陵陵上石物塗炭修改。同月初八日擧行事。啓下矣。兩陵相距不遠。本曹堂上郞廳。依例兼進。以除廚傳之弊。何如。傳曰。允。
정조 1년
李鎭衡。以禮曹言啓曰。頃者臺疏中。只擧兩解。故陞補合製勿施之意。草記蒙允。而今因大司成金夏材疏本。通讀亦爲勿施事。批下矣。依疏請。甲午年通讀粘目。亦爲爻周。勿施之意。敢啓。傳曰。知道。
정조 1년
鄭民始。以兵曹言啓曰。卽伏見全羅前兵使李聖師狀啓。則全州營將白師誾老母今七十五歲。法不當仍居。依例遞差云。營將之親年七十五歲者。例請令該曹稟處。而直爲遞差。大違格例。帥臣李聖師。推考警責。營將白師誾。親年旣滿七十五歲。則依法例改差。何如。傳曰。允。
정조 1년
掌令柳匡國啓曰。請大靜縣爲奴罪人金壽賢依律處斷。條辭見上
정조 1년
丁酉二月初四日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。昨有大臣入侍之命矣。果已入來乎。國榮曰。姑未入來矣。國榮讀奏禮曹兵曹等草記。上命書判付。又讀奏狀啓訖。仍命退。諸臣以次出。
정조 1년
丁酉二月初四日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。明義錄凡例。何以爲定耶。國榮曰。纂輯諸臣。俄已來會。而臣則姑未往見矣。上曰。纂輯凡例。注書。往問于大臣以奏。賤臣承命出問。還入仰奏曰。大臣以爲。一經筵稟後。可以決定云矣。上曰。右副承旨入侍。右副承旨鄭民始進前。上曰。漢書目錄卷持入。賤臣承命奉進。上覽訖。命國榮先退。上曰。明義錄作斷。諸臣何以分排乎。知入。賤臣承命書進。上曰。承旨少退。大臣詣閤。諸臣以次退。
정조 1년
丁酉二月初四日申時。上御興政堂。時原任大臣入侍時。領敦寧金陽澤。左議政金尙喆。右議政鄭存謙。右副承旨鄭民始。假注書金勉柱。記事官林錫喆徐龍輔進伏訖。陽澤問候曰。聖體。若何。上曰。一樣矣。陽澤曰。王大妃殿氣候。若何。上曰。尙未快復。焦悶矣。陽澤曰。惠慶宮氣候。若何。上曰。一樣矣。上曰。俄以明義錄凡例事。有下詢者。而諸臣所達各異。領敦寧之意。何如。陽澤曰。御製日記及綸音。揭于篇首。而諸臣所撰。係于其下。似好矣。上曰。予意御製。則別作一篇爲首卷。以小題目書之。好矣。尙喆存謙曰。如是編輯。則好矣。尙喆又曰。郞廳沈念祖以爲。內下日記之內下二字。改以尊賢閣爲好云。此言是矣。何以爲之乎。存謙曰。諸堂之意。亦以爲改之爲好云矣。上曰。內下二字。似涉如何。改以尊賢閣。無妨矣。上曰。鑑印堂上誰耶。存謙曰。具㢞尹弘烈也。大司成金夏材。亦爲差下。好矣。上曰。未及啓下乎。民始曰。然矣。上曰。纂輯堂上金夏材鑑印進去。出榻敎上曰。俄者下詢之時。趙㻐引周易凡例爲說。而周易凡例。亦先經後傳矣。民始曰。然矣。尙喆曰。諸逆中可以書斷者。爲十人。而其中未伏法者。二人也。上曰。此外亦有論斷者矣。尙喆曰。此則作斷者。當參考日記爲之矣。上曰。月日亦當逐段區別矣。尙喆曰。然矣。上曰。作斷處。諸堂已爲分排乎。尙喆曰。洪國榮徐命善洪樂純。則似不欲當之。此外文任及諸堂。當次第分排矣。上曰。三人之不欲當之。無足怪矣。上曰。刊印時卷數及秩數。亦爲磨鍊講定。可也。尙喆曰。優數印出。廣布無妨矣。上曰。諸堂撰進。能無遲延之慮乎。存謙曰。諸臣亦以速了爲念矣。尙喆曰。書斷者諸逆外。亦皆指名添入乎。上曰。不必擧其姓名。只就其事端。可書者添書。好矣。上曰。刊役自明始之。而金奉朝賀何不入來乎。尙喆曰。適有事故。未及入來矣。上曰。諸臣所撰者。未知皆能洽意乎。尙喆存謙曰。當隨其撰定。稟達刪潤矣。上命退。諸臣以次退出。
정조 1년
丁酉二月初四日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。予自嗣服以來。志切願治。而規模未立於上。惠澤未究於下。豈不可悶乎。國榮曰。殿下之至誠求治。臣實欽仰。而第自古人君。必先得人。然後能致建功立事之效。當今之急務。亦在於得人矣。上曰。當今之急務。果在於得人。而世級已降。人才渺然。何以則可以得人乎。國榮曰。古人謂天生一代之人。足了一代之事。殿下若能至誠招賢。至誠求音。則賢者必欲行其道。能者必欲售其才矣。豈無得人之道乎。上曰。卿言是矣。國榮讀奏公事訖。上曰。右副承旨與工曹判書入侍。仍命退。諸臣以次出。